Ma vas wat baba ‘lewend begrawe’Argieffoto Sers. Mmako Mophiring, woordvoerder van die polisie, het gesê die 34-jarige vrou se skoonma het die gruvonds gemaak toe sy Dinsdag die buitetoilet van hul huis in die Bolata-nedersetting gebruik het. “Die vrou se skoonma het plasenta in die toilet opgemerk en sy het haar skoondogter gekonfronteer,” het Mophiring gesê. Volgens Mophiring het die dogter erken dat sy Saterdag in die huis aan ŉ babadogtertjie geboorte geskenk het. Sy het glo die baba in ŉ plastieksak toegedraai en haar in ŉ vlak graf buite begrawe. “Die vrou het aan haar skoonma uitgewys waar sy die baba begrawe het en hulle het die liggaam van die baba opgegrawe. Die polisie is kort daarna ontbied en die ma is op die toneel in hegtenis geneem,” het hy gesê. Sy sal teregstaan op ŉ aanklag van verberging van geboorte.